google/wiki40b huggingface dataset:
Vyžuona (Šventoji)

Etimologija

Upėvardžio kilmė neaiški. Siejimas su apavo pavadinimu vyžos sunkiai įmanomas, greičiau kilęs iš veiksmažodžio vyžti („pinti vyžas“), kurio pirminė reikšmė galėjusi būti tiesiog „pinti, vingiuoti“. Galimai susijęs žodis yra yžia, yža, yžė („ledo ižas“).
Liepos 5

Vardadieniai

Butginas – Mantmailė – Karolina – Filomena

Įvykiai

(kol kas nėra)
Jurga Žąsinaitė

Biografija

1993 m. baigė Anykščių Antano Vienuolio vidurinę mokyklą. 1994–1998 m. studijavo Vilniaus universitete Filologijos fakultete lietuvių kalbą ir literatūrą, įgijo lituanistikos bakalauro išsilavinimą. 1998–2000 m. ten pat tęsė studijas magistratūroje, įgijo filologijos magistro išsilavinimą. 
2004–2008 m. J. Žąsinaitė gyveno Veksforde (Airija) ir dirbo vertėja. Grįžusi į Lietuvą, tęsė studijas Vilniaus universitete Filologijos fakulteto doktorantūroje, parengė ir 2014 m. apgynė disertaciją „Gardinas – Lietuvos Didžiosios Kunigaikštystės kultūros centras (XVIII a. antroji pusė)“. Stažavosi Varšuvos universitete (Lenkija, 2010 m.), Minsko valstybiniame universitete (Baltarusija, 2010 m.).
Nuo 2009 m. ji yra kasmet vykstančių respublikinių lietuvių kalbos ir literatūros olimpiadų vertinimo komisijų narė.
Jurga Žąsinaitė rašo poeziją ir prozą. Jos kūrybai būdinga vizijinė filosofinė mintis, tekstai gana kontrastingi, tačiau pilni ekspresijos, pojūčių, saviškai modifikuoto lyrizmo. Jos kūriniai reprezentuoja ir naujųjų išeivių, emigrantų patirtis, transformuotą kosmopolitišką mentalitetą.
Jurgos Žąsinaitės literatūros mokslo ir publicistikos tekstai, recenzijos spausdinami kultūros, istorijos leidiniuose „Metai“, „Šiaurės Atėnai“, „7 meno dienos“, „Voruta“, mokslo leidiniuose „Literatūra“, „Darbai ir dienos“, „Senoji Lietuvos literatūra“, „Oikos – lietuvių migracijos ir diasporos studijos“, religijos, kultūros ir visuomenės gyvenimo mėnraštyje „Naujasis Židinys-Aidai“, publikuojami interneto žiniasklaidoje.
Pažeminimas

Pažeminimas – žmogaus ar žmonių grupės elgesys kito asmens ar grupės atžvilgiu, tyčiomis arba atsitiktinai užgaunant pastarojo savigarbą. Asmuo, suvokiantis elgesį kaip jo pažeminimą, išgyvena pažeminimo jausmą. Pažeminimu paprastai tiesiogiai arba netiesiogiai imponuojamas žeminamo asmens nelygiavertiškumas, akcentuojamas žeminančio pranašumas ir socialinė hierarchija. Pažeminimas gali būti naudojamas kaip psichologinio puolimo ar gynybos taktika. Psichologiniu požiūriu vertinamas kaip smurtas ir dažnai pasitaiko kartu su fiziniu smurtu (pvz., išprievartavimas).
Pažeminimo elementai dažni baudžiant. Taip pat naudojami sadomazochistinių polinkių žmonių lytiniuose santykiuose.
Ivy Bridge

Ivy Bridge Intel Core procesorių karta (ankstesnė – Sandy Bridge; tik vietoj 32 nm naudojamas 22 nm gamybos procesas). Panaudota 3D arba „trijų vartų“ technologija, dėl kurios veiklaus paviršiaus plotas padidėjo tris kartus. Pasirodė 2012 m. balandį. Procesoriai „Ivy Bridge-E“ pasirodė 2013 m..
Bongai

Bongai – iš Lotynų Amerikos kilęs perkusinis instrumentas, sudarytas iš dviejų, skirtingo dydžio būgnų, pritvirtintų vienas šalia kito. Didesnysis būgnas vadinamas hembra (isp. – moteris), mažesnysis – macho (isp. – vyras).

Bongų tipai

Paprastai bongai gaminami iš medžio, metalo ar kitų panašių medžiagų, abu būgnai sujungiami stora medine dalimi. Viršus gaminamas iš gyvūnų odos arba sintetikos.
Panašaus tipo būgnais grojama Maroke, Egipte ir kitose Artimųjų Rytų šalyse. Taip pat bongus galima išgirsti flamenko ir kitoje tradicinėje ispanų muzikoje.

Grojimo technika

Bongai grojant dažniausiai laikomi tarp kelių, didesnysis būgnas – dešinėje. Jų garsas, lyginant su kitais perkusiniais instrumentais, gana aukštas.
Paprastai būgnai mušami delnais ir pirštais, nors kai kuriose šiuolaikinėse kompozicijose naudojamos ir lazdelės bei šluotelės.
Adva

Istorija

1896 m. prie miesto įvyko Advos mūšis tarp Italijos ir Etiopijos armijų.
I Kauno fortas

Aprašymas

Fortas yra simetrinės plano struktūros, penkiakampio plano. Susideda iš kazematinės dalies, centrinės ir šoninių poternų, turi kampinius ir užnugario kaponierius, nebaigtą statyti kontreskarpinę sieną, nepakitusį glasį, yra apjuostas gynybiniu grioviu.
Šio forto paskirtis buvo dengti nuo vokiečių Kauno tvirtovę iš vakarų pusės. Tačiau per I pasaulinį karą jis menkai atliko savo funkciją, buvo greitai užimtas. Sovietiniais laikais jis buvo naudojamas ūkiniams reikalams. Mokslininkai tiria čia įsiveisusių šikšnosparnių gyvenimą.

Būklė

Tai vienas iš mažiausiai urbanizuotų Kauno fortų, nors karo metu labai nukentėjo, tačiau palyginti neblogai išlaikė savitą reljefą. Gerai matomas plačioje lygaus reljefo aplinkinėje teritorijoje, nuo Via Baltica automagistralės. Forto teritorijoje želdinių beveik nėra, todėl kraštovaizdyje jis atsiskleidžia kaip neaukšta žole apaugusi kalva. Greta – Marvelės upelio slėnis, Kamšos botaninio-zoologinio draustinio riba. Masyvūs antžeminiai pastatai, virš pylimų iškelti apmūryti vėdinimo kanalai – svarbūs kraštovaizdžio akcentai.
Klaipėdos rajono savivaldybė

Gamta ir geografija

Klaipėdos rajono savivaldybės Baltijos jūros ir Kuršių marių kranto linija mažai vingiuota. Kuršių marių pakrantės pelkėtos. Savivaldybės vakarinė dalis yra Pajūrio žemumoje, rytinė – Vakarų Žemaičių plynaukštėje. Pastarojoje ryškesnis yra Endriejavo kalvagūbris. Jame, savivaldybės teritorijos šiaurės rytuose, yra aukščiausia vieta – Žvaginių kalnas (altitudė 148 m).

Klimatas

Sausio vidutinė temperatūra apie 3,6 °C, liepos 16,3 °C. Kritulių per metus 711–892 mm.
Karščio rekordas buvo užfiksuotas 2011 m. Liepos mėn. 35,2 °C.
Šalčio rekordas buvo užfiksuotas 1962 m. Vasario pradžioje -38,3 °C.

Vandenys

Savivaldybės teritorija teka Minija su intakais Žvelsa, Skinija, Agluona, Veiviržu; Dangė su intaku Ekete. Pietrytine dalimi teka Veiviržo intakas Šalpė, jos intakas Graumena teka savivaldybės pietryčių riba. Savivaldybės teritorija eina Klaipėdos kanalas.
Klaipėdos rajono ežerai: Kalotės, Kapstato, Plazės, Kalvių žvyro karjero, Laukžemių, Greičiūnų, Agluonėnų, Plikių tvenkiniai. Tyrų, Svencelės pelkės.

Miškai

Miškingumas 23,8%, didžiausi miškai: Vėžaitinės, Kliošių, Padumblės miškas. Auga daugiausia pušynai, eglynai.

Geologija

Savivaldybės teritorijos rytuose, Endriejavo kalvagūbryje dirvožemiai daugiausia paprastieji karbonatingieji išplautžemiai; šiaurėje, Kretingalės apylinkėse, – karbonatingieji sekliai glėjiški išplautžemiai, į vakarus nuo jų tęsiasi balkšvažemių juosta, plačiausia ji yra teritorijos šiaurėje. Savivaldybės pietinėje dalyje vyrauja jauražemiai, šiaurės vakarų pakrantėje – smėlžemiai, pelkėtose vietovėse – durpžemiai. Upių slėniuose yra salpžemių, pietvakariuose (pakrantėje) – palvažemių.
Svarbiausios naudingosios iškasenos – nafta, didžiausi telkiniai: Dieglių, Pietinių Šiūparių, Vėžaičių, Vilkyčių. Dar yra žvyro (Poškų, Slengių, Šiūparių, Šnaukštų telkiniai), smėlio (Juodikių telkinys), durpių (Dauparų durpynas).

Savivalda

Atstovaujamoji valdžia – Klaipėdos rajono savivaldybės taryba, vykdomoji valdžia – Klaipėdos rajono savivaldybės administracija.

Infrastruktūra

Klaipėdos rajono savivaldybėje 2006 m. veikė Lietuvos žemdirbystės instituto Vėžaičių filialas, 2 gimnazijos, 4 vidurinės, 14 pagrindinių, 12 pradžios mokyklų, 4 mokyklos-darželiai, ugdymo centras, 6 ikimokyklinio ugdymo įstaigos, vaikų ir jaunių sporto, 2 vaikų muzikos mokyklos, moksleivių namai, Pedagoginė psichologinė tarnyba, 2 ligoninės, 10 ambulatorinių gydymo įstaigų, 14 medicinos punktų, pagyvenusių žmonių ir vaikų globos įstaigos, 20 kultūros centrų, Gargždų krašto muziejus su 4 filialais 28 bibliotekos, Gargždų kino teatras „Minija“, Sporto centras, 29 sporto klubai, Gargždų turizmo informacijos centras.

Transportas

Per savivaldybės teritoriją eina automobilių magistralė Klaipėda-Vilnius-Minskas (Baltarusija), geležinkeliai Klaipėda-Vilnius ir Klaipėda-Pagėgiai. Dirvupiuose yra Klaipėdos oro uostas.
Tėvynė šaukia

Tėvynė šaukia – Raudonosios armijos 16-osios lietuviškosios divizijos laikraštis, ėjęs 1942 m. balandžio 5 d. – 1956 m. gegužės 20 d.

Istorija

Leido divizijos politinis skyrius 2-3 kartus per savaitę. Išėjo 1952 numeriai. 1942 m. gegužės mėn. leistas literatūrinis priedas „Pergalė“, pasirodė 2 numeriai.
Laikraštyje dirbo Valys Drazdauskas, Judelis Kacenbergas, Jonas Marcinkevičius.
Imperatorius Go-Komijas

Genealogija

Prieš įsėdimą į sostą jo vardas buvo Tsuguhito (紹仁).
Jis buvo pirmas Imperatoriaus Go-Mizuno šeimos sūnus. Jis turėjo tik vieną vienintelę dukterį Princesę Takako. Po jo mirties sostą paveldėjo jo brolis imperatorius Go-Sai. Prieš jį valdė jo sesė Imperatorienė Meišio.
Dvidiskis

Dvidiskis (angl. double disc court; trump. DDC) – šeimos lauko žaidimas su skraidančiu disku, žaidžiamas su dviem skraidančiais diskais. Dvidiskis yra žaidžiamas lauke, lygioje aikštelėje, dažniausiai ant žolės. Žaidžiama su dviem 110 g skraidančiais diskais (Pro model). Žaidžia dvi komandos po du žaidėjus. Kiekviena iš jų gina vieną kvadratą.
Dvidiskis, kaip ir kiti skraidančio disko žaidimai, remiasi geros valios principais. Šiame žaidime nėra teisėjų (tačiau gali būti stebėtojai, kurių nuomonės gali paklausti žaidžiančios komandos) ir visus iškilusius ginčus sprendžia patys žaidėjai.
Trempiniai

Istorija

Kaime buvo garsus Trempinių Švč. Mergelės Marijos paveikslas.

Pavadinimo kilmė

Galimai kaimo vardas susijęs su Patrimpo vardu, kurio aukuras galėjo būti Koplyčkalnyje.

Žymūs žmonės

Trempiniuose gimė įžymus Lietuvos rašytojas Antanas Venclova (1906–1971). Jo tėviškė prie puikaus Trempinių ežero yra išlikusi ir iki šių dienų. Dar sovietmečiu, iki emigracijos į JAV, į Antano Venclovos tėviškę užsukdavo ir jo sūnus Tomas Venclova.
Ilgauodegis goralas

Aprašymas

Ilgauodegis goralas yra labai panašus į ožką. Patinai sveria 28-42 kg, patelės – 22-34 kg. Kūno ilgis svyruoja nuo 81 cm iki 130 cm, pečių aukštis – 50-78 cm. Snukis – plokščias, nosys ir akys yra arti vienas kitų. Kailį rudas su pilkos spalvos atspalviais. Patelių ragai mažesni už patinų.
Krapas

Augalų morfologija

Tai vienmetis, apie 50-120 cm aukščio augalas. Stiebas apvalus, turi balsvus dryžius. Lapai 3 ar 4 kartus plunksniškai suskaldyti. Žiedynai dideli, su 30-50 stipinų. Žiedai geltoni, žydi liepos–rugsėjo mėn. Dauginasi sėklomis, kurios subręsta rugpjūčio-spalio mėn.

Paplitimas

Krapai kilę iš Viduržemio jūros pakraščių ir dabar paplitę visose šalyse.

Panaudojimas

Krapai yra kvapnūs, todėl auginami kaip prieskoniniai augalai, taip pat dažnai naudojami kulinarijoje bei konservavimui.
Juose yra eterinių aliejų, daug vitamino C.

Vaistinės augalo savybės

Anksčiau buvo vartojamas liaudies medicinoje (skrandžio gastritui, tymų gydymui.
Krapų arbata buvo geriama nuo nemigos, viduriuojant ir t. t.
Nachum Zev Dessler

Biografija

Gimė 1921 m. Kelmėje, rabino Eliyahu Eliezer Dessler ir Bluma Dessler šeimoje. Motina buvo rabino Simcha Zissel Ziv provaikaitė. 1929 m. šeima persikraustė į Londoną, tačiau po trejų metų grįžo mokytis į Ukmergę. Prieš vokiečiams užimant Lietuvą pasitraukė į JAV, kur 1943 m. pradėjo dirbti Klyvlendo hebrajų akademijoje. Mirė 2011 m. sausio 23 d. Klyvlende, palaidotas Jeruzalėje.
Kindermusik

Kindermusik – tai vaikų ankstyvojo muzikinio ugdymo ir judesio programa, kuri pradėta naudoti 1978 m. Jungtinėse Amerikos Valstijose. Šiuo metu programa dėstoma daugiau nei 70 šalių, ją moko daugiau nei 5000 mokytojų ir lanko daugiau nei 1 milijonas šeimų. Pirmoji mokyklėlė Lietuvoje įsikūrė 2009 m. rudenį Vilniuje. 2010 m. pavasarį buvo atidaryta mokyklėlė Kaune.
Bertucci's

Bertucci’s – JAV picerijų tinklas.
Bertucci’s kepa picas senovinėse akmens krosnyse. Bendrovė įkurta 1981 m. Ilgainiui bendrovė išaugo nuo picerijos iki ganėtinai platų patiekalų meniu siūlantį restoranų tinklą.
ŽFK Slavianka

Istorija

2012 m. įkurtas Slavianin futbolo klubas. Vyrų komanda žaidė žemesniuose divizionuose, Antroje lygoje. Klubas taip pat turi vaikų ir moterų komandas.
2018 m. moterų komanda dalyvavo Gudijos moterų Vyša lygoje. Per sezoną iškovojo vos penkis taškus ir liko priešpaskutinėje, septintoje, vietoje.
Maikopo kultūra

Arealas

Maikopo kultūra 3500–2500 m. pr. m. e. buvo paplitusi Šiaurės Kaukaze tarp Juodosios, Azovo ir Kaspijos jūrų. Centras – Kubanės regionas.

Kultūra

Maikopo kultūros gyventojai vertėsi gyvulininkyste (kiaulės, galvijai, avys, ožkos, arkliai), žemdirbyste, medžiokle (šernai, taurieji elniai). Naudojo akmeninius kirvius su koto skyle ir strėlių antgalius, titnaginius peilių ir pjautuvų įdėklus, žalvarinius kirvius, kaplius, kaltus, peilius, durklus, ietigalius. Keramiką žiedė ant primityvaus žiedžiamojo rato.
Žinoma daugiau kaip 30 Maikopo kultūros gyvenviečių. Jų plotas nuo 1-2 iki 10 ha, kai kurios įtvirtintos akmenų sienomis iki 2 m aukščio ir 4 m pločio. Aptinkama pusiau žeminės tipo pastatų (jų gyvenvietėse būdavo 7–10 m.), t. p. apskritų statinių, manoma, rodančių Kuros-Arakso kultūros įtaką. Maikopo kultūros visuomenės narių turtinė padėtis buvo nevienoda. Gyventojai prekiavo su Mesopotamija, Anatolija, Egėjo jūros regionu ir Iranu.
Mirusieji laidoti nedeginti duobėse, suriesti, dažnai paguldyti ant šono, sulenktais keliais, apibarstyti ochra, dalis – su gausiomis ir prabangiomis įkapėmis. Mirusieji dažniausiai guldyti ant akmenų grindinio, apjuosto akmenų konstrukcijomis (vainikais ir kiti), virš jų rengti mediniai pomirtiniai nameliai. Visa ši konstrukcija būdavo užpilama žeme, vėliau – apkraunama akmenų sampilu. Vėliau laidota akmeninėse dėžėse. Įkapės: titnaginiai ir kiti akmeniniai (kirviai, strėlių antgaliai, ietigaliai, peiliai, keramika), žalvariniai, auksiniai, sidabriniai (papuošalai, ginklai, indai) dirbiniai. Metaliniai dirbiniai puošti gyvūnų (liūtų, jaučių, žirgų), gamtos (kalnų, upių) motyvais.
Išliko keli vadinamieji karališkieji palaidojimai: Nartano ir Maikopo pilkapiai. Jų aukštis apie 10–13 m, skersmuo – 100–200 m. Didžiausias jų – Maikopo pilkapis: aukštis 10 m, skersmuo 200 m, pomirtinis namelis iš trijų dalių su akmenų grindiniu ir vainiku. Ant palaidojimo pastatytas baldakimas. Mirusieji palaidoti suriesti, apibarstyti ochra, dėl cheminių reakcijų tapusia raudonos spalvos geležies oksidu. Įkapėse, be akmeninių ir titnaginių dirbinių, keramikos, rasta: žalvariniai kirvis ir durklas, auksinė diadema su rozetėmis, auksinių, karneolio ir turkio karoliukų, auksinių ir sidabrinių žiedų, indų. Keli indai puošti gamtos ir gyvūnų motyvais.
Grzegorz Krychowiak

Karjera

Futbolininko karjerą pradėjo Orzeł Mrzeżyno jaunimo klube. Vėliau žaidė Żaki 94 Kołobrzeg, Stal Szczecin, Arka Gdynia. 2006 m. persikėlė į Prancūzijos FC Girondins de Bordeaux jaunių komandą. Joje žaidė dvejus metus. 2008 m. debiutavo pagrindinėje sudėtyje. Buvo skolinamas Stade de Reims ir FC Nantes Atlantique klubams. Nuo 2014 m. atstovauja Sevilla FC klubui.
Atstovavo Lenkijos U-20 rinktinei 2007 m. FIFA jaunimo iki 20 metų pasaulio čempionate. Pelnė vienintelį tų rungtynių įvartį prieš Brazilijos vienmečius. Buvo jauniausias rinktinės žaidėjas. 2008–2012 m. žaidė Lenkijos U-21 rinktinėje. 2008 m. gruodžio 14 d., debiutavo Lenkijos rinktinėje, draugiškose rungtynėse prieš Serbiją. Pirmąjį įvartį pelnė 2014 m. lapkričio 14 d., UEFA Euro 2016 m. čempionato atrankos rungtynėse prieš Gruziją.
Vilniaus Spindulio progimnazija

Istorija

Buvusi Vilniaus 47-oji vidurinė mokykla.
Štefan Vodės rajonas

Geografija

Štefan Vodės rajonas šiaurės vakaruose ribojasi su Keušeniu, šiaurės rytuose su Slabodzėja bei pietuose ir rytuose turi pasienio ruožą su Ukraina. Rajono reljefas daugiausiai plokščias. Altitudė svyruoja Žemutinėje Nistro lygumoje nuo 2–5 m iki 210–230 m vakarinėje rajono dalyje.
Štefan Vodės rajonas yra Dniestro upės baseine.
Indijos mokslo ir technologijų istorija

Matematika

Matematika yra mokslas reikalaujantis labai abstraktaus proto sugebėjimų. Šio mokslo šaknys Indijoje randamos jau Vedose, kurios sukurtos maždaug prieš 4000 metų. I tūkst. pr. m. e. – I m. e. tūkst. laikotarpiu buvo parašyta visa eilė autorinių matematinių traktatų. australų indologas A. L. Beshamas teigia, kad „pasaulis matematikos srityje labiausiai yra skolingas Indijai, kur ji Guptų periodu (apie 240–550 metus) buvo išplėtota tokiu lygiu, kokio nepasiekė jokia kita senovės tauta. Indų matematikos sėkmės priežastis daugiausia buvo aiški abstraktaus skaičiaus koncepcija, atskirta nuo skaitinės objekto ar erdvinės sklaidos kiekybės.“
Dabar yra visuotinai sutinkama, kad Indija buvo keleto matematinių koncepcijų gimimo vieta. Iš jų galima išskirti „nulį“, dešimtainę skaičiavimo sistemą, algoritmą, kvadratinę šaknį ir kubinę šaknį.
Geometrijos teorijos buvo jau seniai žinomos senovės indams. Tai leidžia suprasti šventyklų puošyba sudėtingais geometriniais ornamentais. Palaipsnis skaičiavimo metodas buvo užfiksuotas knygoje Penki principai {Panch-Siddhantika}, parašytoje V amžiuje.
Algebros teorijos ir matematiniai konceptai cirkuliavę Indijoje buvo surinkti ir išplėtoti V amžiaus Patnos matematiko Arjabhattos. XII amžiaus BBhaskaračarja parašė eilę matematinių veikalų, iš kurių vienas, Siddantha Shiromani, turėjo skyrių skirtą algebrai. Joje jis davė pradžią Role teoremai ir diferiancialiniui skaičiavimui.
Arabai ir persai perėmė ir išpopuliarino matematinius indų pasiekimus. Netgi bendrinis žodis arabų kalboje reiškiantis „matematiką“ yra hindsa („iš Indijos“).
XIV amžiaus indų matematikas Madhava iš Sangamagramos ir kiti Keralos mokyklos atstovai tyrinėjo begalines eiles, konvergenciją, diferenciavimą, pasikartojančius metodus netiesinėms lygtims spręsti.
Kunigiškių akmuo

Akmuo

Kunigiškių akmuo yra pilkasis granitas 4,3 m ilgio, 2,2 m pločio ir 1 m aukščio. Jo pietinėje pusėje yra 80 x 30 cm dydžio įduba, primenanti kėdę. Šalia akmens yra 1930 m. statytas koplytstulpis su šv. Jono Krikštytojo statulėle.
80 m į pietryčius nuo akmens yra Pakisio piliakalnis.

Legendos

Pasak padavimų, ant akmens buvo aukojama. Pasakojama, kad prie akmens žmonės matę verkiantį kūdikėlį, pastačius koplytstulpį jis nebesirodęs.

Tyrimai

1971 m. aplink mitologinį akmenį archeologinius tyrimus atliko Istorijos institutas (tyrimų vadovas Vytautas Urbanavičius); rastas 15 cm skersmens akmenų grindinys, tarp jų buvo degėsių, trys duobės, kuriose kūrenta ugnis, žiestos geltonos ir juodos keramikos, degintų kaulų liekanų, arklio dantis. Nustatyta, kad prie akmens XVI–XVII a. dar vyko apeigos.
Ožiaragio atogrąža (romanas)

Apie knygą

Romano veiksmas rutuliojasi XX a. trečio dešimtmečio Niujorke, kur pasakotojas Henris V. Milleris dirba personalo skyriuje milžiniškos „Kosmodemoniškosios telegrafo kompanijos“ padalinyje. Jauno nepripažinto rašytojo darbas – samdyti ir atleisti visus šio pasaulio nelaiminguosius, kurie sutinka už grašius dirbti pasiuntinukais.
Romane gausu atvirų bei fantasmagoriškų sekso scenų ir autobiografinių elementų. Herojaus vardas sutampa su autoriaus, be to, tikrasis Henry Milleris iš tikrųjų dirbo „Western Union“ telegrafo kompanijoje („Kosmodemoniškosios“ atitikmuo) Tačiau tai nėra visiškai autobiografinis romanas, nes autorius išlaiko gana nemažą, dažniausiai – ironišką distanciją tarp savęs ir rasisto bei mizantropo pagrindinio herojaus.
Anykščių apskritis

Anykščių apskritis buvo Lietuvos rytuose, abipus Šventosios vidurupio. Centras – Anykščiai. Gyvavo 1947–1950 metais.
Pirmoji LDK nacionalinė kavalerijos brigada

Pirmoji LDK nacionalinė kavalerijos brigada (žinoma kaip Husarų arba Kauno) – XVIII amžiaus LDK armijos raitininkų padalinys, suformuotas 1776 metais.
Išdėstymas: Kaunas, Minskas (1789), Kėdainiai (1790), Vilkmergė, Panevėžys, Raseiniai, Šiauliai

Mūšiai ir kovos

Naujieji Sveržanai (1792 m. birželio 10 d.), Myrius (birželio 11 d.), Joniškėlis, Brestas (1794 m. liepos 23 d.), Ščiutinas (gegužės 13 d.), Panevėžys (?) (gegužės 20 d.), Skuodas (iki liepos 12 d.)
Tytuvėnų bernardinų vienuolynas

Istorija

Manoma, kad pirmiausia pastatytas vienuolyno pastatas. Bernardinai Tytuvėnuose apsistojo apie 1614 metus, tuometiniam Tytuvėnų savininkui A. Valavičiui surašius aktą dėl ketinimo steigti vienuolyną. Fundatorius norėjo nedidelio vienuolyno (12 vienuolių) ir bažnyčios, kur numatė savo šeimos mauzoliejų. Pirmieji ordino vienuoliai atvyko iš Vilniaus, Kauno ir Krokuvos vienuolynų. Jie kovojo su reformacija ir stengėsi atitraukti gyventojus nuo pagonybės. Jų veikla vykdyta ir lenkiškai, ir lietuviškai.
Po A. Valavičiaus mirties, 1618 m. statybos ėmėsi jo broliai Eustachijus Valavičius, Jeronimas Valavičius ir Paulius Valavičius. Pasakojama, kad vieną naktį būsimasis statybų vadovas Tomas Kasparas su pameistriu pamatė ant kalnelio šviesulį, kurio neužgesino stiprus vėjas. Vienuoliai tai palaikę pranašišku ženklu ir stebuklu, todėl netrukus kertinis bažnyčios akmuo padėtas būtent ant kalvos.
Pirmajame aukšte gyveno vyriausiasis vienuolis, įrengtas valgomasis, didelė virtuvė (po ja – rūsys maistui laikyti). Antrajame aukšte buvo vienuolių celės, biblioteka, 2 svetainės. Prie pastato buvo dviaukštis svirnas ir vienaukštis namas samdiniams. Už svirno, link tvenkinio buvo vienuolių daržai, didelis sodas, mūriniai tvartai, arklidės, daržinės, paukštidės, medinė pirtis, malūnas. 1734 m. kapinėse prie vienuolyno pastatyta medinė Šv. Jurgio koplyčia, 1736 m. įsteigta mokykla bajorų vaikams, noviciatas, tačiau mūrinis jo pastatas baigtas statyti 1770 m. XVIII a. pabaigoje ir XIX a. pradžioje pastatyta dar keletas ūkinių ir pagalbinių pastatų.
Po 1863 m. sukilimo generalgubernatorius Michailas Muravjovas įsakė vienuolyną ir bažnyčią uždaryti, bet Motiejus Valančius ir tikintieji išsikovojo, kad bažnyčia liktų išsaugota. Vienuoliai išsikėlė į vienintelį likusį vienuolyną Kretingoje, o vienuolynas atiteko stačiatikiams, bet XIX a. pabaigoje buvo nugriauta kai kurie pastatai, apleisti daržai ir sodas.
Sovietmečiu vienuolyno pastatuose buvo įsikūrusios rajono įstaigos, veikė Tytuvėnų žemės ūkio technikumas.
2012 m. sausio 26 d. bažnyčia ir vienuolynas smarkiai nukentėjo nuo gaisro.
Tautininkai

Tautininkai – tautinių partijų ir organizacijų nariai. Politinė ideologija – nacionalizmas. Paprastai tautininkais vadinami tautinėmis idėjomis besiremiančių lietuvių politinių organizacijų nariai.
MFK Stará Ľubovňa

Istorija

Įkurtas 1923 m. Namų rungtynes žaidžia „Stará Ľubovňa“ stadione, kuris talpina 3 300 žiūrovų (iš jų– 800 sėdimos vietos).
Laumėnai (Molėtai)

Istorija

1654 m. kaimas minimas Videniškių krikšto metrikų knygoje. Gyveno Kristupas Bubinėlis.
Dešimties Laipsnių sąsiauris

Dešimties Laipsnių sąsiauris (angl. Ten Degree Channel) – Indijos vandenyno sąsiauris, skiriantis Andamanų ir Nikobarų salynus ir sujungiantis pagrindinę vandenyno dalį (Andamanų jūrą) su Bengalijos įlanka. Plotis apie 140 km, gylis siekia 1280 m. Sąsiauris eina sulig 10 ° š. pl. lygiagrete, todėl taip pavadintas.